कर्मचारी और जनप्रतिनिधियों के घर पर टॉयलेट नहीं तो होगी कार्रवाई
आष्टा | सोमवार को एसडीएम अभिषेक गहलोत ने पंचायत निरीक्षक तथा सचिवों को निर्देश दिए हैं कि वे अपने कार्य स्थल पर निवासरत सभी शासकीय कर्मचारी व जनप्रतिनिधियों के घरों का सर्वे करके सूची बनाएं जिनके घरों में शौचालय नहीं हैं। सोमवार को एसडीएम श्री गहलोत ने जनपद पंचायत के पंचायत निरीक्षक अशोक मंगरोलिया व सभी 134 ग्राम पंचायतों के सचिवों को निर्देश जारी किए हैं कि अपने-अपने कार्य क्षेत्र स्थल में निवासरत समस्त ग्राम पटेल, सरपंच, उपसरपंच, पंच, पंचायत सचिव, रोजगार सहायक, ग्राम कोटवार, शिक्षक, आंगनबाड़ी कार्यकर्ता, सहायिका, आशा कार्यकर्ता व समस्त शासकीय विभागों में पदस्थ कर्मचारियों के घर पहुंचकर सर्वे कर सूची तैयार करें कि किन-किन शासकीय सेवकों व जनप्रतिनिधियों के घरों में शौचालय नहीं हैं। श्री गहलोत ने पंचायत निरीक्षक को निर्देश दिए हैं कि वे सर्वे की प्राप्त सूची एक सप्ताह के अंदर कार्यालय में प्रस्तुत करें। जिस पर शौचालय विहीन कर्मचारियों व जनप्रतिनिधियों पर कार्रवाई की जा सके।
hin_Deva hin_Deva